b'\n_START_ARTICLE_\nPedaali\n_START_PARAGRAPH_\nPedaali on poljin, jota k\xc3\xa4ytet\xc3\xa4\xc3\xa4n joissain soittimissa kuten pianossa tai harpussa esimerkiksi kielest\xc3\xa4 saatavan \xc3\xa4\xc3\xa4nen s\xc3\xa4velkorkeuden, voimakkuuden tai sointiajan muuttamiseksi tai kaikuefektin tuottamiseksi.\n_START_SECTION_\nPianon pedaalit\n_START_PARAGRAPH_\nPianossa on kaksi tai kolme jaloilla painettavaa pedaalia._NEWLINE_Oikanpuoleinen eli kaikupedaali (sustain-pedaali) on eniten k\xc3\xa4ytetty pedaali, ja sit\xc3\xa4 kutsutaan usein lyhyesti pedaaliksi. Pedaalia painettaessa vipukoneisto nostaa kaikki sammuttimet irti kielist\xc3\xa4. Kielet, joita vastaavaa kosketinta on painettu, j\xc3\xa4\xc3\xa4v\xc3\xa4t v\xc3\xa4r\xc3\xa4htelem\xc3\xa4\xc3\xa4n viel\xc3\xa4 sen j\xc3\xa4lkeenkin, kun sormi on nostettu koskettimelta, kunnes jalka nostetaan pedaalilta. Pedaalin avulla sointuun kuuluvia s\xc3\xa4veli\xc3\xa4 voidaan j\xc3\xa4tt\xc3\xa4\xc3\xa4 soimaan ja sitoa toisiinsa silloinkin, kun se ei olisi sormiteknisesti mahdollista. Kaiku saa \xc3\xa4\xc3\xa4nen my\xc3\xb6s kuulostamaan t\xc3\xa4ytel\xc3\xa4isemm\xc3\xa4lt\xc3\xa4, sill\xc3\xa4 pianon kaikki kielet resonoivat soitettavien s\xc3\xa4velten ohessa. _NEWLINE_Kaikupedaalin k\xc3\xa4ytt\xc3\xb6 voidaan osoittaa erityisell\xc3\xa4 merkill\xc3\xa4 nuottikirjoituksessa erityisell\xc3\xa4 merkill\xc3\xa4 (). Usein sit\xc3\xa4 ei kuitenkaan merkit\xc3\xa4. Sen k\xc3\xa4yt\xc3\xb6n hienos\xc3\xa4\xc3\xa4t\xc3\xb6 onkin t\xc3\xa4rke\xc3\xa4 osa taitavan pianistin tekniikkaa. _NEWLINE_Vasemmanpuoleinen pedaali on hiljennyspedaali (una corda -pedaali) on vasemmanpuoleinen pedaali, joka hiljent\xc3\xa4\xc3\xa4 pianon \xc3\xa4\xc3\xa4nt\xc3\xa4 ja muuttaa sen laatua. Flyygeliss\xc3\xa4 hiljennyspedaali siirt\xc3\xa4\xc3\xa4 koskettimistoa ja koneistoa hiukan oikealle, mink\xc3\xa4 takia vasarat osuvat vain kahdelle kielelle kolmen (tai yhdelle kahden) sijasta. T\xc3\xa4m\xc3\xa4 hiljent\xc3\xa4\xc3\xa4 \xc3\xa4\xc3\xa4nt\xc3\xa4 ja muuttaa \xc3\xa4\xc3\xa4nen laatua. T\xc3\xa4st\xc3\xa4 juontuu my\xc3\xb6s pedaalin nimi "una corda" eli yksi kieli. Pystypianossa vasen pedaali sen sijaan joko siirt\xc3\xa4\xc3\xa4 vasarakoneistoa, mutta ei koskettimistoa, hieman oikealle, jolloin vasarat iskev\xc3\xa4t vain kahteen kieleen, tai nostaa koneiston l\xc3\xa4hemm\xc3\xa4ksi kieli\xc3\xa4, niin ett\xc3\xa4 vasaran ly\xc3\xb6nti saa v\xc3\xa4hemm\xc3\xa4n iskuvoimaa ja \xc3\xa4\xc3\xa4ni j\xc3\xa4\xc3\xa4 hiljaisemmaksi._NEWLINE_Muun muassa Steinway-flyygeleiss\xc3\xa4 on edell\xc3\xa4 mainittujen v\xc3\xa4liss\xc3\xa4 kolmaskin pedaali, sostenuto-pedaali. Se on kehitetty viimeisimp\xc3\xa4n\xc3\xa4, eik\xc3\xa4 sit\xc3\xa4 yleens\xc3\xa4 ole pystypianoissa eik\xc3\xa4 kaikissa flyygeleiss\xc3\xa4k\xc3\xa4\xc3\xa4n. Sostenuto-pedaalia painettaessa j\xc3\xa4\xc3\xa4v\xc3\xa4t sill\xc3\xa4 hetkell\xc3\xa4 alas painettuina olevia koskettimia vastaavat sammuttajat yl\xc3\xb6s ja pysyv\xc3\xa4t ylh\xc3\xa4\xc3\xa4ll\xc3\xa4 siihen saakka, kunnes pedaali vapautetaan, riippumatta siit\xc3\xa4, vapautetaanko kosketin. N\xc3\xa4in voidaan j\xc3\xa4tt\xc3\xa4\xc3\xa4 yksitt\xc3\xa4isi\xc3\xa4 s\xc3\xa4veli\xc3\xa4, tyypillisesti urkupisteit\xc3\xa4 tai sointuja soimaan ja soittaa samalla muita s\xc3\xa4veli\xc3\xa4 lyhyin\xc3\xa4._NEWLINE_Pystypianoissa keskimm\xc3\xa4isen eli sostenuto-pedaalin paikalla on usein ala-asentoon lukittuva harjoituspedaali, joka alas painettuna laskee huopakaistaleen vasaroiden ja kielien v\xc3\xa4liin. Se vaimentaa \xc3\xa4\xc3\xa4nen aivan hiljaiseksi ns. y\xc3\xb6soitoksi.\n_START_SECTION_\nHarpun pedaalit\n_START_PARAGRAPH_\nNykyaikaisissa harpuissa on seitsem\xc3\xa4n pedaalia, yksi oktaavin kutakin s\xc3\xa4velt\xc3\xa4 kohti. Ne lyhent\xc3\xa4v\xc3\xa4t kieli ja nostavat siten s\xc3\xa4velkorkeutta puoli s\xc3\xa4velaskelta, jos ne on painettu puoliv\xc3\xa4liin, tai kokonaisen s\xc3\xa4velaskelen, jos ne on painettu ala-asentoon saakka. Jos pedaaleja ei ole painettu, kielet soivat Ces-duuriasteikon s\xc3\xa4velin, mutta esimerkiksi C-pedaalia painamalla kaikkien eri oktaavialojen Ces-kielten s\xc3\xa4veltaso nousee C:ksi, jos pedaali on painettu puoleenv\xc3\xa4liin, tai Cis:iksi, jos se on painettu alas.\n_START_SECTION_\nPatarummun pedaalit\n_START_PARAGRAPH_\nPatarummuissa on pedaaleja, joiden avulla muutetaan rummun kalvon j\xc3\xa4nnityst\xc3\xa4 ja samalla s\xc3\xa4velkorkeutta.\n_START_SECTION_\nMuut soittimet\n_START_PARAGRAPH_\nCembalossa on toisinaan pedaaleja, joilla eri \xc3\xa4\xc3\xa4nikerrat kytket\xc3\xa4\xc3\xa4n p\xc3\xa4\xc3\xa4lle tai pois p\xc3\xa4\xc3\xa4lt\xc3\xa4._NEWLINE_My\xc3\xb6s urkujen jalkiota sanotaan joskus pedaaleiksi.'